b'\n_START_ARTICLE_\nGiovanni Legrenzi\n_START_SECTION_\nBiografi\n_START_PARAGRAPH_\nLegrenzi fikk den f\xc3\xb8rste musikkutdannelsen av faren, som var fiolinist og komponist. I 1645 ble den 19 \xc3\xa5r gamle Giovanni ansatt som organist ved kirken San Maria Maggiore i Bergamo, og etter at han ble presteviet i 1651, ble han ogs\xc3\xa5 satt inn som sjeles\xc3\xb8rger. Han samarbeidet tett med kapellmester Maurizio Cazzati, og deres triosonater i kirkesonatestil ble oppf\xc3\xb8rt under messene.   _NEWLINE_Legrenzis f\xc3\xb8rste instrumentalverk stammer fra denne tiden, og viser at han kan regnes som Arcangelo Corellis forgjenger. I 1656 til 1665 var han kapellmester ved Accademia dello Spirito Sancto i Ferrara, og her begynte han \xc3\xa5 komponere operaer under innflytelse av librettisten Hippolito Bentivoglio._NEWLINE_I 1671 slo Legrenzi seg igjen ned i Venezia. Der ble han i 1681 visekapellmester i Markuskirken, og fire \xc3\xa5r senere avanserte han til maestro di cappella. Til hans elever h\xc3\xb8rte Antonio Lotti, Domenico Gabrielli, Antonio Caldara og kanskje den unge Antonio Vivaldi.'